“Ashton Kutcher mostantól követ Twitteren”
Bárki elérhette, hogy Hugo Chávez, vagy Ashton Kutcher a követője legyen.
A Twitter mikroblog-szolgáltatás szoftverhibája miatt sokan úgy növelhették népszerűségüket, hogy híres személyiségeket adtak hozzá az érintettek tudta nélkül követőik, azaz a bejegyzéseiket olvasók táborához, ezzel pedig úgy tűnhetett, hogy a sztárok maguk iratkoztak fel egy-egy névtelen felhasználó csevegéseire.

A hibát – amelyről egyelőre még nem tudni, hogy mióta létezett – már sikerült kijavítani. A twitterezők a rendszerfrissítésből mindössze annyit vehettek észre, hogy egy óráig senkinek sem voltak követői.

A szoftverhibával a közösségi oldal használói közül sokan olyan színben tűnhettek fel, mintha a legfeljebb 140 karakteres bejegyzéseiket valóban sztárok is olvasnák.

A legnépszerűbb kényszerített követő Lady Gaga volt. Az extravagáns énekesnőt mindössze az accept@ladygaga paranccsal hozzá lehetett adni a követők listájára, és a több mint 100 millió felhasználót megtéveszteni.

A Twitteren normális esetben csak az adott felhasználó dönthetné el, hogy kit akar és kit nem akar követni. Egyelőre az üzemeltetők sem tudják kibogozni, hogy ezzel a csalással kik és hány követőt szereztek, ezért mindenkinek azt javasolják: ellenőrizzék, kik szerepelnek a követett felhasználók között, és töröljék azokat, akiket nem maguk jelöltek be.
Tech